CELEX: 32021D0738
Language: sk
Date: 2021-05-04 00:00:00
Title: Vykonávacie rozhodnutie Komisie (EÚ) 2021/738 zo 4. mája 2021 o predĺžení platnosti opatrenia prijatého nemeckým spolkovým úradom pre chemické látky, ktorým sa povoľuje sprístupnenie biocídneho výrobku Biobor JF na trhu a jeho používanie v súlade s článkom 55 ods. 1 nariadenia Európskeho parlamentu a Rady (EÚ) č. 528/2012 [oznámené pod číslom C(2021) 3016] (Iba nemecké znenie je autentické)

6.5.2021   
               
               
                  SK
               
               
                  Úradný vestník Európskej únie
               
               
                  L 159/7
               
            
         VYKONÁVACIE ROZHODNUTIE KOMISIE (EÚ) 2021/738
         zo 4. mája 2021
         o predĺžení platnosti opatrenia prijatého nemeckým spolkovým úradom pre chemické látky, ktorým sa povoľuje sprístupnenie biocídneho výrobku Biobor JF na trhu a jeho používanie v súlade s článkom 55 ods. 1 nariadenia Európskeho parlamentu a Rady (EÚ) č. 528/2012
         
            
               [oznámené pod číslom C(2021) 3016]
            
         
         (Iba nemecké znenie je autentické)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 528/2012 z 22. mája 2012 o sprístupňovaní biocídnych výrobkov na trhu a ich používaní (1), a najmä na jeho článok 55 ods. 1 tretí pododsek,
         keďže:
         
                     (1)
                  
                  
                     Nemecký spolkový úrad pre chemické látky (ďalej len „príslušný orgán“) prijal 15. septembra 2020 v súlade s článkom 55 ods. 1 prvým pododsekom nariadenia (EÚ) č. 528/2012 a s účinnosťou od 5. októbra 2020 rozhodnutie povoliť do 3. apríla 2021 sprístupnenie biocídneho výrobku Biobor JF na trhu a jeho používanie profesionálnymi používateľmi na účely antimikrobiálneho ošetrenia palivových nádrží a palivových systémov lietadiel (ďalej len „opatrenie“). V súlade s článkom 55 ods. 1 druhým pododsekom uvedeného nariadenia príslušný orgán informoval Komisiu a príslušné orgány ostatných členských štátov o uvedenom opatrení a dôvodoch, ktoré k nemu viedli.
                  
               
                     (2)
                  
                  
                     Podľa informácií, ktoré poskytol príslušný orgán, bolo opatrenie nevyhnutné na ochranu verejného zdravia. Mikrobiologická kontaminácia palivových nádrží a palivových systémov lietadiel môže viesť k poruchám motora lietadla a ohroziť jeho letovú spôsobilosť, a tým ohroziť bezpečnosť cestujúcich a posádky. Pandémia COVID-19 a následné obmedzenia letov viedli k tomu, že mnohé lietadlá boli dočasne odstavené. Nehybnosť lietadla je faktorom, ktorý zhoršuje mikrobiologickú kontamináciu.
                  
               
                     (3)
                  
                  
                     Biobor JF obsahuje 2,2'-[(1-metylpropán-1,3-diyl)bis(oxy)]bis[4-metyl-1,3,2-dioxaborinán] (číslo CAS 2665-13-6) a 2,2'-oxybis (4,4,6-trimetyl-1,3,2-dioxaborinán) (číslo CAS 14697-50-8), účinné látky na použitie v biocídnych výrobkoch typu 6 ako konzervačné prostriedky používané počas skladovania výrobkov, ako sa vymedzujú v prílohe V k nariadeniu (EÚ) č. 528/2012. Keďže tieto účinné látky nie sú uvedené v prílohe II k delegovanému nariadeniu Komisie (EÚ) č. 1062/2014 (2), nie sú zahrnuté do pracovného programu na systematické skúmanie všetkých existujúcich účinných látok nachádzajúcich sa v biocídnych výrobkoch uvedených v nariadení (EÚ) č. 528/2012. Článok 89 uvedeného nariadenia sa preto na ne nevzťahuje a musia sa posúdiť a schváliť pred tým, ako sa biocídne výrobky, ktoré ich obsahujú, môžu povoliť aj na vnútroštátnej úrovni.
                  
               
                     (4)
                  
                  
                     Komisii bola 20. januára 2021 doručená odôvodnená žiadosť príslušného orgánu o predĺženie platnosti opatrenia v súlade s článkom 55 ods. 1 tretím pododsekom nariadenia (EÚ) č. 528/2012. Odôvodnená žiadosť bola podaná na základe obáv, že mikrobiologická kontaminácia palivových nádrží a palivových systémov lietadiel by mohla po 3. apríli 2021 naďalej ohrozovať bezpečnosť v leteckej doprave, a na základe tvrdenia, že Biobor JF je nevyhnutný na kontrolu takejto mikrobiologickej kontaminácie.
                  
               
                     (5)
                  
                  
                     Podľa informácií, ktoré poskytol príslušný orgán, jediný alternatívny biocídny výrobok, ktorý výrobcovia lietadiel a motorov odporúčali na ošetrenie mikrobiologickej kontaminácie (Kathon™ FP 1.5), bol stiahnutý z trhu z dôvodu bezpečnostných incidentov, ktoré boli zaznamenané po ošetrení týmto výrobkom.
                  
               
                     (6)
                  
                  
                     Ako uviedol príslušný orgán, manuálne čistenie palivových nádrží je možné len vtedy, ak je v súlade so špecifikáciami výrobcu. Manuálne čistenie sa však často vykonáva v kombinácii s biocídnym ošetrením, ako sa vyžaduje v dohodnutých postupoch leteckej dopravy, a vyžaduje si úplnú likvidáciu kontaminovaného leteckého paliva, ako aj fyzicky a duševne náročnú prácu v úzkej palivovej nádrži pri mnohých bezpečnostných opatreniach. Manuálnemu čisteniu palivových nádrží by sa preto malo pokiaľ možno vyhýbať.
                  
               
                     (7)
                  
                  
                     Podľa informácií, ktoré majú útvary Komisie k dispozícii, výrobca biocídneho výrobku Biobor JF podnikol kroky smerujúce k riadnej autorizácii výrobku a očakáva sa, že žiadosť o schválenie účinných látok, ktoré obsahuje, bude podaná v blízkej budúcnosti. Schválenie účinných látok a následná autorizácia biocídneho výrobku by predstavovali trvalé riešenie do budúcnosti, ale na dokončenie daných postupov ešte bude potrebný značný čas.
                  
               
                     (8)
                  
                  
                     Nedostatočná kontrola mikrobiologickej kontaminácie palivových nádrží a palivových systémov lietadiel by mohla ohroziť bezpečnosť leteckej dopravy, pričom toto nebezpečenstvo nemožno primerane zvládnuť použitím iného biocídneho výrobku ani inými prostriedkami. Preto je vhodné umožniť príslušnému orgánu predĺžiť platnosť opatrenia.
                  
               
                     (9)
                  
                  
                     Opatrenia stanovené v tomto rozhodnutí sú v súlade so stanoviskom Stáleho výboru pre biocídne výrobky,
                  
               PRIJALA TOTO ROZHODNUTIE:
         
            Článok 1
            Nemecký spolkový úrad pre chemické látky smie do 6. októbra 2022 predĺžiť opatrenie, ktorého cieľom je povoliť sprístupnenie biocídneho výrobku Biobor JF na trhu a jeho používanie profesionálnymi používateľmi na účely antimikrobiálneho ošetrenia palivových nádrží a palivových systémov lietadiel.
         
         
            Článok 2
            Toto rozhodnutie je určené nemeckému spolkovému úradu pre chemické látky.
         
         
            V Bruseli 4. mája 2021
            
               
                  Za Komisiu
               
               Stella KYRIAKIDES
               
                  členka Komisie
               
            
         
         
            (1)  Ú. v. EÚ L 167, 27.6.2012, s. 1.
         
            (2)  Delegované nariadenie Komisie (EÚ) č. 1062/2014 zo 4. augusta 2014 o pracovnom programe na systematické skúmanie všetkých existujúcich účinných látok nachádzajúcich sa v biocídnych výrobkoch uvedených v nariadení Európskeho parlamentu a Rady (EÚ) č. 528/2012 (Ú. v. EÚ L 294, 10.10.2014, s. 1).